Történelem (Móra László)
Minden könnynek gyötrelemnek,
Minden szónak, minden tettnek,
Férfi-jajnak, asszony-jajnak,
Szívettépő bús panasznak,
Sötétségnek, fényességnek,
Imádságnak, szidalomnak,
Hideg szívnek, irgalomnak
Magja terem! — élő magja.
Szél felkapja. Rög ringatja.
Dajkálgatják napok, éjek,
Hónapok és hosszú évek,
Rozzant kunyhók, díszes házak,
Fáradt szívek, izzó vágyak...
Dajkálgatja múlt és jelen
— S lesz belőle: történelem! 

versek